OPOZORILO PRI NAKUPU MLADIČEV

Ne nasedajte preprodajalcem!

Slovenski klub za pritlikave pasme vam svetuje, da mladiče kupite le pri preverjenih vzrediteljih, registriranih pri Kinološki zvezi Slovenije in Slovenskem klubu za pritlikave pasme, ki vzrejajo izključno rodovniške pse. Na žalost se dandanes pojavlja ogromno preprodajalcev, ki se s psi ukvarjajo samo zaradi denarja, parijo pse brez rodovnikov in za njihove mladiče zahtevajo visoko vsoto denarja, poleg tega pa dostikrat uvažajo pse iz drugih držav in jih pri nas prodajajo za mnogo višjo ceno. Psi, kupljeni pri preprodajalcih, so velikokrat resno bolni in ne ustrezajo pasemskemu standardu. Mnogi se zavestno odločijo za nakup takega psa, rekoč, da so s tem psu pomagali in ga rešili iz neprimernih pogojev, ne zavedajo pa se, da so z denarjem, ki so ga odšteli za psa, preprodajalcu omogočili nadaljnja legla in uvoz drugih mladičev.

Vesten vzreditelj ima z eno psico mladiče le enkrat letno ali še redkeje, nikakor pa ne pri vsaki gonitvi. Svojim psom se maksimalno posveča in mu ni vseeno, komu proda mladiče. Njegovi mladiči so redno cepljeni in razglisteni, niso plašni ali agresivni. Vzreditelj mladiče oddaja pri primerni starosti (v Sloveniji je minimalna starost za oddajo mladičev zakonsko določena, in sicer se mladiči ne smejo oddajati pred 8. tednom starosti!), potencialnim kupcem postavlja mnogo vprašanj,  za vsakega mladiča izbere najprimernejšega novega lastnika in ga ne proda takoj prvemu, ki se zanj zanima. Kupcem posreduje tudi ogromno informacij o psih na sploh, o karakteristikah pasme, o vzgoji in negi mladiča. Ponavadi želi vesten vzreditelj obdržati stike z novimi lastniki tudi po prodaji mladiča.
Če glede nakupa mladiča pri določenem vzreditelju niste popolnoma prepričani, poiščite pomoč nekoga, ki se spozna na pse, lahko pa za nasvet pokličete tudi Slovenski klub za pritlikave pasme ali Kinološko zvezo Slovenije.

